གོས་དཀར་ལྕང་ལོའི་ཅན་གྱི་སྡེ་ཡིན་ན་ཡང་རྫོགས་པའི་སངས་རྒྱས་བཅོམ་ལྡན་འདས་ཀྱིས་གསང་སྔགས་ཀྱི་བསྟན་པ་སྤེལ་བ་ནས་བཟུང་སྔགས་པ་ལ་སྔགས་པའི་ཆས་ཤིག་གཏན་འབེབས་ཡོད་པ་ཞིག་རེད།བོད་ལ་ཡིན་ནའང་གསང་སྔགས་བསྟན་པ་དར་བ་ནས་བཟུང་ཡོད་བསྡད་པ་ཞིག་རེད།ན་བཟའ་སྔར་ཡོད་དེ་དག་གིས་འགྲིག་བསྡད་ཀྱི་ཡོད་པ་རེད།ཡང་སྔགས་འཆང་ཁ་ཤས་ཤིག་གིས་སྔགས་པའི་ཆས་དེ་མ་གྱོན་པར་མི་སྐྱ་དེ་འདྲའི་ཆས་གོས་གྱོན་ཡོང་བ་དེ་ཡང་ཏོག་ཙམ་མི་འཐད་པ་རེད།གང་ཡིན་ཟེར་ན་མི་སྐྱ་དང་སྔགས་པ་དེ་གཉིས་ཆོས་སྒོ་ལ་ཞུགས་མ་ཞུགས་ཀྱི་ཁྱད་པར་ཡོད་རེད།ཁྱད་པར་དེ་ཡིས་རྣམ་པ་དེ་ཡང་འབྱེད་དགོས་པ་ཡིན་དུས།ཆ་ལུགས་ལ་མི་འདྲ་བ་དང་པོ་ནས་ཡོད་བསྡད་པ་བྱེད་རྒྱུ་དེ་ཞེ་དྲག་གལ་ཆེན་པོ་འདུགཡང་ཁ་ཤས་ཤིག་ནི་ཧམ་པ་ཚ་ཟེར་ནའང་འདྲ།དེང་དུས་ཡིན་ནའང་འདྲ།གང་ལྟར་བཟའ་ཟླ་དང་ཕྲུ་གུ་ཡོད་བཞིན་དུ་ཆོས་གོས་རྣམ་གསུམ་གྱོན་བསྡད་པ་དེ་འདྲ་ཡོང་གི་འདུགདེ་སངས་རྒྱས་ཀྱི་བསྟན་པ་དང་རབ་བྱུང་ངུར་སྨྲིག་གི་སྡེ་ལ་དམའ་འབེབས་ལྟ་བུ་ཆགས་ཡོད།གང་ཡིན་ཟེར་ན།ཆོས་གོས་རྣམ་གསུམ་རབ་བྱུང་གིས་བཞེས་རྒྱུའི་ན་བཟའ་དེ་སངས་རྒྱས་བཅོམ་ལྡན་འདས་ཀྱིས་བཀའ་ཡིས་བཅས་པ་གནང་བཞག་པ་ཞིག་རེད།དེ་བཟའ་ཟླ་དང་ཕྲུ་གུ་ཡོད་མཁན་ཞིག་གིས་གྱོན་ཡོང་བ་ཡིན་ན་གཞན་གྱིས་མཐོང་ཚུལ་ལ་ཆོས་གོས་རྣམ་གསུམ་གྱོན་མཁན་གཞན་དག་ཀྱང་ཕལ་ཆེར་དེ་དང་གཅིག་པ་ཡིན་ས་རེད་བསམ་སྟེ་ཁྱིམ་པ་སུན་འབྱིན་གྱི་ལས་འདྲ་པོ་ཆགས་ཀྱི་ཡོད།དེ་འདྲ་ཡིན་དུས་གང་ཟག་གཅིག་གི་སྐྱོན་དེ་གང་ཟག་མང་པོ་ཞིག་ལ་གནོད་པ་ཆགས་ནས།རྒྱལ་བའི་བཀའ་དང་འགལ་བ།སོ་སོ་ལ་མཚན་སྨད་ཡོང་གཞི་དེ་འདྲ་ཞིག་ཆགས་བསྡད་ཡོད་པ་རེད།དེས་ན་སངས་རྒྱས་བཅོམ་ལྡན་འདས་ཀྱི་བཅས་ཁྲིམས་དང་མི་འགལ་བར་གནང་བ་དེ་ཞེ་དྲག་གལ་ཆེན་པོ་རེད།དེ་འདྲ་ཡིན་དུས་གོས་དཀར་ལྕང་ལོ་ཅན་གྱི་སྡེ་ཡིན་ནའང་སོ་སོས་ཆས་དེ་གྱོན།སྤྱོད་པའི་སྐོར་ཡིན་ནའང་སྔགས་འཆང་གི་སྤྱོད་པ་མང་པོ་ཡོད་རེད་དེ།མདོར་བསྡུས་ན་ད་ལྟ་གོང་དུ་ཞུས་པ་བཞིན་ཞི་དུལ་བག་ཡོད་དེའི་ནང་དུ་འདུས་འགྲོ་ཡི་ཡོད་པ་རེད།སྤྱིར་བཏང་ཐོས་བསམ་སྒོམ་གསུམ་བྱས་པའི་འབྲས་བུ་དེ་ཉོན་མོངས་ཆུང་དུ་འགྲོ་བ་དེ་ཆགས་བསྡད་ཀྱི་ཡོད་པ་རེད།